དེ་ལས་བལྟས་ན་གླུ་ལེན་པ་ནི་ངག་སྙན་པ་དག་གིས་ལེན་མི་ཆོག་པའི་རྒྱུ་མཚན་ཅི་ཡང་མེད་ན་ཡང༌།གླུ་ལེགས་པོ་ཞིག་ལེན་པ་ལ་ངག་སྙན་མོ་ཡོད་པ་ཙམ་གྱིས་མི་ཆོག་པའི་གནས་ལུགས་དེ་གསལ་བོར་བསྟན་ཡོད།དངོས་པོའི་གནས་ལུགས་ལས་བསམ་ན་ཡང་དེ་ག་ལས་མ་འདས་ཏེ།གླུ་ལ་སྙིང་བོ་ཡོད་པའི་གླུ་དང་མེད་པའི་གླུ་ཞེས་གཉིས་སུ་དབྱེ་རུང་ལ།སློབ་གསོའི་ནུས་པ་ཐོན་པའི་གླུ་གཞས་ཀྱི་རིགས་ནི་མི་རིགས་འདིར་མཚོན་ན་ངེས་པར་དགོས་པ་ཞིག་ཡིན།དེ་ལྟ་བུའི་གླུ་ལེན་པའི་གླུ་བ་ནི་མི་རིགས་དང་རིག་གནས།རང་གི་རྒྱལ་ཁབ་བཅས་བསམ་པའི་གླུ་བ་ཞིག་ཡིན་ལ།སྙིང་བོ་ཅི་ཡང་མེད་པའི་འདོད་གླུ་དང༌།དགོས་པ་ཅི་ཡང་མེད་པའི་བསྟོད་གླུས་མི་ཚེ་བཏང་ན་སྙིང་བོ་མེད་ལ།གླུ་ལ་རོལ་མཁན་ཞིག་གིས་ཀྱང་དེ་ལྟ་བུའི་སྙིང་བོ་མེད་ཅིང་དགོས་པ་མེད་པའི་གླུ་ལ་རོལ་ན་གླུ་ནི་སྤྲང་བོའི་ཉིན་མོ་གཏོང་བྱེད་དུ་འགྱུར་རོ།།